วรรณมองศก.โลกแผ่วกดหุ้นครึ่งปีหลัง
บลจ.วรรณ มองหุ้นผันผวน เศรษฐกิจหลายภูมิภาคชะลอ กดหุ้นครึ่งปีหลัง &#8220;ธนชาต&#8221; บริหารเชิงรุก
14 พ.ค. 2556

บลจ.วรรณ มองหุ้นผันผวน เศรษฐกิจหลายภูมิภาคชะลอ กดหุ้นครึ่งปีหลัง “ธนชาต” บริหารเชิงรุก 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า แนวโน้มการลงทุนเดือน พ.ค.นี้ คาดว่าตลาดหุ้นจะเคลื่อนไหวผันผวนต่อเนื่องในกรอบ 1,5201,640 จุด โดยมองว่าปัจจัยหนุนจากการประกาศผลประกอบการที่ดีในไตรมาสแรกน่าจะลดลง ประกอบกับแนวโน้มเศรษฐกิจในหลายภูมิภาคเริ่มแสดงการชะลอตัวมากขึ้น ซึ่งน่าจะกดดันราคาหุ้นในช่วงครึ่งปีหลัง 
สำหรับแนวโน้มอัตราดอกเบี้ยนโยบายคาดว่ามีความเป็นไปได้สูงที่คณะกรรมการนโยบายการเงิน (กนง.) จะปรับลดดอกเบี้ยลง 0.25% ในช่วงปลายเดือน ขณะที่ทองคำน่าจะมีแรงเทขายต่อเนื่องมาทดสอบในกรอบ 1,3701,450 ในเดือน พ.ค.นี้ 
นายวิน กล่าวว่า ปัจจุบันการลงทุนมีความผันผวนตลอดเวลา บลจ.วรรณ จึงเปิดตัวตัว Monthly Investment “ONE Magazine” แมกกาซีนออนไลน์บนเว็บไซต์ oneasset.com ฉบับแรกเดือน พ.ค. หาอ่านได้ทุกวันที่ 10 ของเดือน เพื่อให้นักลงทุนเข้าถึงข้อมูลเชิงลึกได้อย่างต่อเนื่อง โดยเนื้อหาหลักประกอบด้วยแนวโน้มและมุมมองของตลาดตราสารหนี้ ตลาดหุ้น ตลาดอสังหาริมทรัพย์ การลงทุนในต่างประเทศ ตลอดจนภาพรวมเศรษฐกิจ 
นอกเหนือจากที่ บลจ.วรรณ ได้ให้เพื่อเป็นเครื่องมือให้ผู้ลงทุนสามารถทราบปัจจัยที่เกี่ยวข้องผ่านมุมมองของผู้ลงทุนสถาบัน อย่างเช่น บริษัทจัดการลงทุน โดยผู้สนใจสามารถหาอ่านได้ทุกวันที่ 10 ของเดือน ฉบับแรกเริ่มเดือนพฤษภาคมนี้ ข้อมูลการลงทุนเป็นรายสัปดาห์ ทั้งสรุปข่าว ภาวะเศรษฐกิจโลกและไทย รวมถึงแนวทางการจัดสรรพอร์ตการลงทุนที่เผยแพร่
ได้แก่ 1. Weekly Voice บทสรุปข่าวสาร ดัชนี และตัวเลขทางเศรษฐกิจที่สำคัญและเกี่ยวข้องกับการลงทุน เพื่อให้มีผู้ลงทุนมีช่องทางในการติดตามข่าวสารที่กระชับ พร้อมคำแนะนำการลงทุน 2. Bond Bulletin สรุปภาวะเศรษฐกิจโลก เศรษฐกิจในประเทศไทย รวมไปถึงปัจจัยต่างๆ เช่น อัตราดอกเบี้ย การปรับอันดับความน่าเชื่อถือ การประกาศตัวเลขทางเศรษฐกิจที่จะส่งผลกระทบต่อการลงทุนในตราสารหนี้ 3.ONE’s View ให้แนวทางการจัดสรรพอร์ตการลงทุนไปในหลักทรัพย์ต่างๆ (Asset Allocation) ทั้งตราสารหนี้ ตราสารทุน และสินค้าโภคภัณฑ์ โดยการจัดสรรพอร์ตการลงทุน เพื่อกระจายความเสี่ยงเป็นหนึ่งในกลยุทธ์ที่สำคัญของการบริหารจัดการพอร์ตโฟลิโอ (Portfolio Management)ทุกวันอังคาร
นายบุญชัย เกียรติธนาวิทย์ กรรมการผู้จัดการ บลจ.ธนชาต เปิดเผยว่า บลจ.ธนชาต ออกกองทุนเปิดธนชาต Smart Fund 5 (TSmart 5) เสนอขายครั้งเดียวตั้งแต่วันที่ 13-16 พ.ค.นี้ ซึ่งเป็นกองทุนผสม เน้นบริหารพอร์ตหุ้นแบบเชิงรุก และลงทุนในหุ้นที่มีโอกาสที่จะได้รับผลดีจากการลงทุนและการอุปโภคบริโภคในประเทศและคาดว่าจะได้ประโยชน์จากการลงทุนและพัฒนาเทคโนโลยีและระบบสาธารณูปโภค รวมถึงหลักทรัพย์ของกิจการที่จะได้รับผลบวกจากการขยายตัวของภาคเศรษฐกิจอื่นๆ เมื่อกองทุนมีผลการดำเนินงานดี กองทุนจะคืนผลตอบแทนโดยการรับซื้อคืนหน่วยลงทุนโดยอัตโนมัติให้แก่ผู้ถือหน่วยลงทุน โดยมีเป้าหมายไม่ต่ำกว่า 0.50 บาทต่อหน่วยลงทุน หรือ 5% ของพาร์ 10 บาท โดยมีอายุโครงการ 18 เดือน
สำหรับแนวโน้มตลาดหุ้นยังมีทิศทางที่ดี อีกทั้งการที่ธนาคารแห่งประเทศไทยเตรียม 4 มาตรการ ดูแลปัญหาการแข็งค่าของเงินบาท ส่งผลให้ตลาดหุ้นมีทิศทางชัดเจน นักลงทุนมีความเชื่อมั่นต่อการลงทุนมากขึ้น ดัชนียืนเหนือ 1,600 จุดได้
“การลงทุนในช่วงนี้มีลักษณะ Sector Rotation คือ มีการเคลื่อนย้ายเงินลงทุนไปหมวดอุตสาหกรรมต่างๆ สลับกันไป ซึ่งเหมาะกับการบริหารพอร์ตแบบเชิงรุก” นายบุญชัย กล่าว
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ เปิดเผยว่า ปัจจุบันอัตราดอกเบี้ยทรงตัวในระดับต่ำ การจะได้ผลตอบแทนที่จูงใจ ผู้ลงทุนต้องมีการผสมผสานลงทุนในหุ้นบ้าง 
บลจ.ทิสโก้ ได้เสนอขายกองทุนเปิด ทิสโก้ สเปเชี่ยล โบนัส 9 ซึ่งเป็นกองทุนรวมผสมแบบกำหนดสัดส่วนการลงทุน เน้นลงทุนในตราสารหนี้คุณภาพดี และ/หรือเงินฝากในประเทศไม่ต่ำกว่า 70% ส่วนที่เหลือจะลงทุนในหุ้นในประเทศอีกไม่เกิน 30% โดยตั้งเป้าหมายทำกำไรไว้ที่ 5.5% ภายใน 1 ปี เสนอขายครั้งเดียวตั้งแต่วันที่ 13-21 พ.ค. 2556 ลงทุนขั้นต่ำ 5,000 บาท มูลค่าโครงการ 1,000 ล้านบาท